CELEX: 62019TN0318
Language: el
Date: 2019-05-23 00:00:00
Title: Υπόθεση T-318/19: Προσφυγή-αγωγή της 23ης Μαΐου 2019 — Thunus κ.λπ. κατά ΕΤΕπ

22.7.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 246/36
            
         
      Προσφυγή-αγωγή της 23ης Μαΐου 2019 — Thunus κ.λπ. κατά ΕΤΕπ
      (Υπόθεση T-318/19)
      (2019/C 246/38)
      Γλώσσα διαδικασίας: η γαλλική
      
         Διάδικοι
      
      
         Προσφεύγοντες-ενάγοντες: Vincent Thunus (Contern, Λουξεμβούργο) και 7 λοιποί προσφεύγοντες-ενάγοντες (εκπρόσωπος: L. Levi, δικηγόρος)
      
         Καθής-εναγομένη: Ευρωπαϊκή Τράπεζα Επενδύσεων
      
         Αιτήματα
      
      Οι προσφεύγοντες-ενάγοντες (στο εξής: προσφεύγοντες) ζητούν από το Γενικό Δικαστήριο:
      
                  —
               
               
                  να κρίνει την παρούσα προσφυγή-αγωγή (στο εξής: προσφυγή) παραδεκτή και βάσιμη, συμπεριλαμβανομένης της ενστάσεως ελλείψεως νομιμότητας την οποία περιέχει·
               
            
                  —
               
               
                  κατά συνέπεια,
                  
                              —
                           
                           
                              να ακυρώσει την απόφαση που περιλαμβάνεται στα εκκαθαριστικά αποδοχών των προσφευγόντων για τον Φεβρουάριο του 2019, με την οποία η ετήσια προσαρμογή του βασικού μισθού περιορίστηκε στο 0,8 % για το 2019, και, επομένως, να ακυρώσει τις παρόμοιες αποφάσεις που περιλαμβάνονται στα μεταγενέστερα εκκαθαριστικά αποδοχών·
                           
                        
            
                  —
               
               
                  επομένως, να υποχρεώσει την καθής-εναγομένη (στο εξής: καθής)
                  
                              —
                           
                           
                              να καταβάλει, για την αποκατάσταση της περιουσιακής ζημίας, (i) το υπόλοιπο του μισθού το οποίο αντιστοιχεί στην εφαρμογή της ετήσιας προσαρμογής για το 2019, δηλαδή αύξηση κατά 1,2 %, για την περίοδο από 1ης Ιανουαρίου 2019 έως 31 Δεκεμβρίου 2019· (ii) το υπόλοιπο του μισθού το οποίο αντιστοιχεί στις συνέπειες της εφαρμογής της ετήσιας προσαρμογής κατά 0,8 % για το 2019 επί του ποσού των μισθών που καταβάλλονται από τον Ιανουάριο του 2019· (iii) τόκους υπερημερίας επί των οφειλομένων μισθολογικών υπολοίπων μέχρι την ολοσχερή εξόφληση των οφειλομένων ποσών, το δε επιτόκιο υπερημερίας πρέπει να υπολογιστεί βάσει του επιτοκίου που η Ευρωπαϊκή Κεντρική Τράπεζα καθορίζει για τις πράξεις κύριας αναχρηματοδοτήσεως, το οποίο είναι εφαρμοστέο κατά τη σχετική περίοδο, αυξημένου κατά τρεις μονάδες·
                           
                        
            
                  —
               
               
                  εφόσον κριθεί αναγκαίο, σε περίπτωση που η καθής δεν τα προσκομίσει αυτοβούλως, να την υποχρεώσει μέσω λήψεως μέτρων οργανώσεως της διαδικασίας να προσκομίσει τα ακόλουθα έγγραφα:
                  
                              —
                           
                           
                              την απόφαση του Διοικητικού Συμβουλίου της ΕΤΕπ της 18ης Ιουλίου 2017 (CA/505/17)·
                           
                        
                              —
                           
                           
                              την έκθεση της υποεπιτροπής για τις αποδοχές που αυτή υπέβαλε στο Διοικητικό Συμβούλιο τον Δεκέμβριο 2018·
                           
                        
                              —
                           
                           
                              την απόφαση του Διοικητικού Συμβουλίου της 11ης Δεκεμβρίου 2018 (Παράρτημα 3 του PV/19/01)·
                           
                        
                              —
                           
                           
                              την απόφαση της διευθύνουσας επιτροπής της 30ής Ιανουαρίου 2019 (MC-018-ADM-20190130)·
                           
                        
                              —
                           
                           
                              το σημείωμα της διευθύνσεως Προσωπικού της 18ης Ιανουαρίου 2019 (CS-PERS/HRPLC/DIR/2019-001/ABGS)·
                           
                        
            
                  —
               
               
                  να καταδικάσει την καθής στο σύνολο των δικαστικών εξόδων.
               
            
         Ισχυρισμοί και κύρια επιχειρήματα
      
      Προς στήριξη της προσφυγής τους, οι προσφεύγοντες προβάλλουν, αντιστοίχως, αφενός, όσον αφορά την απόφαση του Διοικητικού Συμβουλίου της 18ης Ιουλίου 2017, δύο λόγους ακυρώσεως και, αφετέρου, όσον αφορά τις αποφάσεις της διευθύνουσας επιτροπής του Δεκεμβρίου 2018 και του Ιανουαρίου 2019, τέσσερις λόγους ακυρώσεως.
      Ως προς την απόφαση του Διοικητικού Συμβουλίου της 18ης Ιουλίου 2017:
      
                  1.
               
               
                  Με τον πρώτο λόγο, οι προσφεύγοντες προβάλλουν παραβίαση της αρχής της ασφάλειας δικαίου.
               
            
                  2.
               
               
                  Με τον δεύτερο λόγο, οι προσφεύγοντες προβάλλουν προσβολή της δικαιολογημένης εμπιστοσύνης και των κεκτημένων δικαιωμάτων.
               
            Ως προς τις αποφάσεις της διευθύνουσας επιτροπής του Δεκεμβρίου 2018 και του Ιανουαρίου 2019:
      
                  1.
               
               
                  Με τον πρώτο λόγο, οι προσφεύγοντες προβάλλουν αναρμοδιότητα του εκδότη της προσβαλλομένης πράξεως και παράβαση του άρθρου 18 του εσωτερικού κανονισμού.
               
            
                  2.
               
               
                  Με τον δεύτερο λόγο, οι προσφεύγοντες προβάλλουν προσβολή των διαδικαστικών εγγυήσεων του άρθρου 41 του Χάρτη των Θεμελιωδών Δικαιωμάτων της Ευρωπαϊκής Ένωσης.
               
            
                  3.
               
               
                  Με τον τρίτο λόγο, οι προσφεύγοντες προβάλλουν προσβολή του δικαιώματος διαβουλεύσεως με το σώμα εκπροσώπων προσωπικού της ΕΤΕπ.
               
            
                  4.
               
               
                  Με τον τέταρτο λόγο, οι προσφεύγοντες προβάλλουν παραβίαση της αρχής της αναλογικότητας.
                  Ως προς το αίτημα επιδικάσεως αποζημιώσεως, οι προσφεύγοντες αξιώνουν την καταβολή της μισθολογικής διαφοράς, ήτοι 1,2% από την 1η Ιανουαρίου 2019 (συμπεριλαμβανομένης της επιπτώσεως της αυξήσεως αυτής στις χρηματικές απολαβές) πλέον τόκων υπερημερίας.